**Ministru kabineta noteikumu projekta „Grozījumi Ministru kabineta 2018.gada 28. augusta noteikumos Nr. 551 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta „Grozījumi Ministru kabineta 2018. gada 28. augusta noteikumos Nr. 551 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība”” (turpmāk – noteikumu projekts) mērķis ir paredzēt vienotu traktortehnikas vadītāja apliecības un speciālās traktortehnikas vadītāja apliecības apmaiņas kārtību:   1. apliecībām, kas izdotas Latvijas Republikā, sākot ar 2009. gada 1. janvāri; 2. apliecībām, kas izdotas Latvijas Republikā vai ārvalstīs, paredzot, ka, apmainot vadītāja apliecību pret TR2 kategorijas vadītāja apliecību, tajā papildus tiks ierakstīta arī TR1 kategorija; 3. laikā no 2009. gada 1. janvāra līdz 2009. gada 13. oktobrim piešķirto traktortehnikas vadītāja A kategoriju pielīdzinot TR1 un TR2 kategorijai; 4. kategoriju “Cita pašgājēja tehnika” un H kategoriju pielīdzinot TR4 kategorijai, ja vadīšanas eksāmens kārtots ar pašizgāzēju (damperu).   Minētā noteikumu projekta mērķis ir arī noteikt detalizētāku ārvalstīs izdoto transportlīdzekļu (traktortehnikas) vadītāju apliecību apmaiņas kārtību, lai Valsts tehniskās uzraudzības aģentūrai (turpmāk – aģentūra) nebūtu pārāk plaša rīcības brīvība. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir sagatavots, pamatojoties uz Ceļu satiksmes likuma 22.panta otro daļu un 25. panta ceturto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd prasības traktortehnikas vadītāja tiesību iegūšanai un atjaunošanai, kā arī traktortehnikas vadītāja apliecības izsniegšanas, apmaiņas, atjaunošanas kārtību un termiņus un iznīcināšanas kārtību, kā arī gadījumus, kad vadītāja apliecība iznīcināma, un minimālās prasības mehāniskā transportlīdzekļa vadītāja profesionālās kvalifikācijas iegūšanai nosaka Ministru kabineta 2018. gada 28. augusta noteikumi Nr.551 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība” (turpmāk – noteikumi Nr. 551).  2019. gada 14. maijā stājās spēkā grozījumi likumā “Par reglamentētajām profesijām un profesionālās kvalifikācijas atzīšanu”, ar kuriem no minētā likuma ir izslēgta 18. panta pirmā daļa un 19. pants, tāpēc mehāniskā transportlīdzekļa vadītājs, kura specialitāte ir traktortehnikas vadītājs, minētā likuma izpratnē vairs nav reglamentēta profesija. Ievērojot šo likuma grozījumu, noteikumu norādē, uz kāda likuma pamata noteikumi ir izdoti, tiek svītrota atsauce uz likuma 18.panta pirmās daļas 1.punktu, kā arī noteikumu Nr.551 1.4. apakšpunkts un 13. punkts par traktortehnikas vadītāja apliecības atbilstību profesionālo kvalifikāciju apliecinošam 5. līmeņa dokumentam.  Noteikumu projekta 4. punkts precizē braukšanas eksāmena figūru “garāža” izpildi. Šobrīd noteikumi Nr. 551 paredz, ka šī figūra ir jāizpilda, braucot ar traktortehniku uz priekšu un atpakaļgaitā. Praksē ir pierādījies, ka šīs figūras izpilde, braucot uz priekšu, nav efektīva un nepieciešama, tāpēc noteikumu projekts paredz, ka figūru “garāža” izpilda, braucot tikai atpakaļgaitā. Noteikumu projekts paredz, ka, izpildot figūru “garāža”, traktoram ir jābūt savienojumā ar piekabi, un piekabes asu skaitam nav nozīmes.  Noteikuma projekta 5. punkts novērš noteikumu Nr.551 35.5. apakšpunkta interpretācijas iespējas. Noteikumu Nr. 551 35.5. apakšpunkts paredz, ka personai, lai tā būtu nokārtojusi vadīšanus eksāmenu, ir jāspēj sniegt mutisku atbildi uz vienu no jautājumiem par attiecīgās traktortehnikas vispārīgo uzbūvi un darbības principiem. Personai ir jāsniedz pareiza atbilde uz diviem jautājumiem no trim. Pareizo jautājumu skaits tiek palielināts no viena uz diviem, lai pārliecinātos par traktortehnikas vadītaja praktiskajām zināšanām.  Noteikumu projekta 6., 12.un 13. punkts paredz, ka aģentūrā var apmainīt tikai Latvijas Republikas laikā iegūtās traktortehnikas vadītāju apliecības. Pašreizējā noteikumu Nr. 551 redakcija atļauj mainīt arī Latvijas PSR laikā izdotās vadītāja apliecības, bet neparedz šo vadītāja apliecību apmaiņas kārtību, kas ir pretrunā ar līdzšinējo kārtību. Saskaņā ar Ministru kabineta 2010. gada 2. februāra noteikumu Nr. 103 "Transportlīdzekļu vadītāja tiesību iegūšanas un atjaunošanas kārtība un vadītāja apliecības izsniegšanas, apmaiņas, atjaunošanas un iznīcināšanas kārtība" 29. punktā noteikto bijušās PSRS parauga vadītāja apliecības nemaina. Turklāt arī Ministru kabineta 2009. gada 29. septembra noteikumi Nr. 1123 "Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība" (turpmāk – noteikumi Nr. 1123) noteica, ka personai jākārto teorētiskais un vadīšanas eksāmens, ja personai bija PSRS izdota traktortehnikas vadītāja apliecība, un apliecība netika automātiski apmainīta.  Tā kā likumā “Par reglamentētajām profesijām un profesionālās kvalifikācijas atzīšanu” ir izdarīti grozījumi un šā likuma izpratnē transportlīdzekļu vadītājs vairs nebūs reglamentēta profesija, saistībā ar noteikuma projekta 6., 7., 8. un 9. punktu, aģentūra, apmainot ārvalstīs izdotas traktortehnikas vadītāja apliecību, nevarēs piemērot likumā “Par reglamentētajām profesijām un profesionālās kvalifikācijas atzīšanu” un uz tā pamata izdotajos Ministru kabineta noteikumos noteikto regulējumu. Aģentūra, apmainot ārvalstīs izdotas traktortehnikas vadītāja apliecību, piemēro minētajā likumā noteikto vispārējo profesionālās kvalifikācijas atzīšanas sistēmu, jo aģentūra izsniedz un apmaina traktortehnikas vadītāja apliecības pret apliecībām ar valstī noteiktajām kategorijām Komisijas 2016. gada 14. oktobra lēmuma (ES) 2016/1945 par vadītāja apliecību kategoriju savstarpējo atbilstību (izziņots ar dokumenta numuru C(2016) 6517) izpratnē.  Ņemot vērā minēto, noteikumos Nr. 551 jānosaka detalizētāka ārvalstīs izdoto traktortehnikas vadītāju apliecību apmaiņas kārtība.  Noteikumu projekta 6. punkts paredz, ka persona, apmainot ārvalstīs izdoto traktortehnikas vadītāju apliecību, aģentūrā iesniedz kopijas izgatavošanai ārvalstīs izdoto transportlīdzekļu vadītāja apliecību, kura ir apliecināta un iztulkota valsts valodā. Šie dokumenti nepieciešami, lai aģentūra varētu korekti izvērtēt apliecības saturu un lai pārliecinātos par personas identitāti un tiesisko statusu, ņemot vērā to, ka aģentūras rīcībā var nebūt pietiekami dati par personu, ja persona ir ārzemnieks.  Noteikumu projekta 7. punkts paplašina informācijas apjomu, kādu var pieprasīt no Ārlietu ministrijas vai attiecīgā dokumenta izdevējvalsts kompetentās institūcijas, lai aģentūra varētu vispusīgāk izvērtēt, kādas ir personas zināšanas un iemaņas.  Lai aģentūrai nebūtu pārāk plaša rīcības brīvība, noteikumu projekta 8. punkts paredz, ka aģentūra izvērtē personas ārvalstīs iegūto teorētisko zināšanu un vadīšanas iemaņu atbilstību Latvijā noteiktajām prasībām. Personas teorētiskās zināšanas un vadīšanas iemaņas būtiski neatšķiras no Latvijā noteiktajām prasībām, ja persona ārvalstīs vismaz ir nokārtojusi līdzvērtīgu teorētisko eksāmenu par ceļu satiksmes noteikumiem un ceļu satiksmes drošības jautājumiem un transportlīdzekļu (traktortehnikas) vadīšanas eksāmenu.  Saistībā ar noteikumu projekta 10. punktu šobrīd no noteikumu Nr.551 44. punkta izriet, ka ārvalsts apliecību maina pret TR1, TR2, TR3 vai TR4 kategorijas traktortehnikas vadītāja apliecību, ja persona nokārto atbilstošās kategorijas traktortehnikas vadīšanas eksāmenu. Tā kā persona, kas iegūst TR2 kategorijas traktortehnikas vadīšanas tiesības, var vadīt arī TR1 kategoriju, personai, kas pēc apliecības apmaiņas iegūst gan TR1, gan TR2 kategorijas traktortehnikas vadīšanas tiesības, nav nepieciešams kārtot eksāmenu gan ar TR1, gan ar TR2 kategorijas traktortehniku, un tā vadīšanas eksāmenu kārto tikai ar TR2 kategorijas tehniku.  Noteikumu projekta paredz, ka, apmainot vadītāja apliecību pret TR2 kategorijas vadītāja apliecību, tajā papildus tiks ierakstīta arī TR1 kategorija, kaut arī TR2 kategorijā ietilpst visi traktori, tostarp TR1 kategorijas traktori. Tas ir nepieciešams, lai rastu vienotu izpratni par personu tiesībām vadīt konkrētas kategorijas traktoru. Pie aģentūras bieži vēršas valsts iestādes, darba devēji un vadītāja apliecību īpašnieki ar lūgumu skaidrot, vai ar B vai TR2 kategorijas vadītāja apliecību drīkst vadīt A vai TR1 kategoriju. Ir pat bijuši gadījumi, kad darba devējs nepieņem darbā personu, kurai ir B vai TR2 kategorijas vadītāja apliecība, jo vadītāju apliecībā neesot norādīta A vai TR1 kategorija, jo darbs ir saistīts ar A vai TR1 kategorijas traktortehnikas vadīšanu. Šī neizpratne ir izveidojusies tādēļ, ka ir virkne vadītāja apliecību, kurās tiek norādītas abas (A un B) traktora kategorijas, un, apmainot šādas vadītāja apliecības, aģentūras sistēma automātiski ģenerē vadītāja apliecības ar TR1 un TR2 kategorijām. Šāda situācija izveidojusies arī tāpēc, ka Ministru kabineta noteikumos par traktortehnikas vadītāja tiesību iegūšanu un apliecību izsniegšanu nav paredzēta kārtība, kādā kategorijas ierakstāmas vadītāja apliecībās, iegūstot B vai TR2 kategoriju.    Noteikumu projekta 13. punktā precizēti vadītāju apliecību izsniegšanas periodi. Saskaņā ar 2008. gada 15. maija likumu “Grozījumi Ceļu satiksmes likumā” iepriekšējās izmaiņas traktortehnikas vadītāja apliecību kategorijās, kad divas apliecības tika apvienotas vienā, stājās spēkā 2009. gada 1. janvārī. Savukārt šobrīd spēku zaudējušie noteikumi Nr. 1123 stājās spēkā tikai 2009. gada 14. oktobrī, tomēr aģentūra saskaņā ar Ceļu satiksmes likumu no 2009. gada 1. janvāra izsniedza jau tābrīža jaunā parauga vadītāja apliecības. Noteikumu Nr. 551 noslēguma jautājumos noteiktais vadītāja apliecību izdošanas datums nav precīzs, jo tālaika jaunās vadītāja apliecības izsniedza jau ar 2009. gada 1. janvāri, nevis ar 2009. gada 14. oktobri, tāpēc noteikumu projekts nosaka korektu vadītāja apliecību nomaiņas periodu.  Ar noteikumu projekta 13. punktu precizēta norma par A kategorijas traktortehnikas vadītāja apliecības apmaiņu pret TR1 un TR2 kategorijas vadītāja apliecību. Noteikumu Nr. 551 56.1. apakšpunktā noteikts, ka laikā no 2009. gada 1. janvāra līdz 13. oktobrim piešķirto traktortehnikas vadītāja A kategoriju pielīdzina TR1 kategorijai.  Iepriekšējā traktortehnikas kategoriju maiņa jeb pāreja no traktortehnikas vadītāja apliecības un speciālās traktortehnikas vadītāja apliecības (vecā parauga vadītāja apliecības) uz apvienoto traktortehnikas vadītāja apliecību notika 2009. gada 1. janvārī, kad stājās spēkā 2008. gada 15. maija likums “Grozījumi Ceļu satiksmes likumā”, kas noteica jaunās traktortehnikas vadītāja apliecības kategorijas. Apvienotās traktortehnikas vadītāja apliecības paraugs saskaņā ar noteikumiem Nr. 1123 stājās spēkā tikai 2009. gada 14. oktobrī. Savukārt Ministru kabineta 2012. gada 19. jūnija noteikumi Nr. 423 "Grozījumi Ministru kabineta 2009. gada 29. septembra noteikumos Nr. 1123 "Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas un atjaunošanas kārtība"", kas stājās spēkā 2012. gada 27. jūnijā, paredzēja, ka, apmainot A kategorijas traktortehnikas vadītāja apliecību, kas izsniegta pirms noteikumu Nr.1123 spēkā stāšanās, pielīdzina jaunajai B kategorijai. Patlaban ir konstatēta problēma, kas prasa tūlītēju rīcību tās novēršanai, proti, Ministru kabinets 2012. gada 19. jūnijā, grozot noteikumus Nr.1123, nav ņēmis vērā faktu, ka apvienotās traktortehnikas vadītāja apliecības sāka izdot ar 2009. gada 1. janvāri, un to, ka noteikumi Nr. 1123 stājās spēkā tikai 2009. gada 14. oktobrī. Tādējādi, ja vecā parauga traktortehnikas vadītāja A kategorijas apliecība tika apmainīta laikā no 2009. gada 1. janvāra līdz 2009. gada 13. oktobrim, persona zaudēja B kategoriju, savukārt, apmainot apliecību pēc 2009. gada 13. oktobra, tā pati persona varēja iegūt B kategoriju. Ja persona līdz 2009. gada 1. janvārim ir ieguvusi A kategoriju, tad šobrīd, apmainot traktortehnikas vadītāja apliecību, A kategorija tiek pielīdzināta TR1 un TR2 kategorijai. 2018. gada 1. septembrī spēku zaudējušo noteikumu Nr. 1123 nepilnību dēļ patlaban nav iespējams korekti apmainīt to personu traktortehnikas vadītāja A kategorijas apliecības pret TR1 un TR2 kategorijas vadītāja apliecībām, ja tā apmainīta laikā no 2009. gada 1. janvāra līdz 2009. gada 13. oktobrim. Lai novērstu šo nepilnību, nepieciešams precizēt noteikumu Nr.551 56.1. apakšpunktu.  Noteikumu projekta 13. punkts paredz, ka līdz ar vadītāja apliecības maiņu, kategorija “Cita pašgājēja tehnika” vai H kategorija tiks pielīdzināta TR4 kategorijai, ja vadīšanas eksāmens bija kārtots ar pašizgāzēju (damperu). 2018. gada 1. septembrī spēkā stājās virkne izmaiņu vadītāja apliecību kategorijās un grupās: uz pusi tika samazinātas vadītāja apliecību kategorijas un izveidotas četras jaunas kategorijas, kurām piešķirti apzīmējumi TR1, TR2, TR3 un TR4. Katra vadītāja apliecību kategorija atbilst šādas traktortehnikas grupām:  1) TR1 — traktori, lauksaimniecības pašgājējmašīnas, komunālās mašīnas, universālās pašgājējmašīnas, ekskavatori, iekrāvēji un speciālās pašgājējmašīnas ar pilnu masu līdz 7500 kilogramiem;  2) TR2 — visi traktori, lauksaimniecības pašgājējmašīnas, komunālās mašīnas, universālās pašgājējmašīnas, buldozeri, ekskavatori, iekrāvēji un speciālās pašgājējmašīnas;  3) TR3 — meža mašīnas, ekskavatori, iekrāvēji un speciālās pašgājējmašīnas;  4) TR4 — ceļubūves mašīnas, buldozeri, ekskavatori, iekrāvēji un speciālās pašgājējmašīnas.  Ministru kabineta 2017. gada 6. jūnija noteikumu Nr. 313 “Traktortehnikas un tās piekabes reģistrācijas noteikumi” 1. pielikumā ir minētas traktortehniku un tās piekabju grupas un to apakšgrupas.  Līdz 2018. gada 1. septembrim traktortehnika pašizgāzējs (dampers) – kāpurķēžu vai riteņu pašgājējmašīna ar kravas kasti, kas transportē un izgāž vai izklāj materiālu, bet iekraušanu veic kāds cits, ne pašizgāzējs (turpmāk – pašizgāzējs (dampers)), bija iekļauts traktortehnikas grupā “Speciālā pašgājējmašīna”. Pārskatot traktortehnikas vadītāja apliecību kategorijas, tika pārskatītas un attiecīgi mainītas arī traktortehnikas grupas un to apakšgrupas. Ievērojot būvniecības un ceļu nozares speciālistu ieteikumus, pašizgāzējs (dampers) tika pārcelts no grupas “Speciālā pašgājējmašīna” uz grupu “Ceļubūves mašīnas”, jo pēc būtības pašizgāzējs (dampers) atbilst grupas “Ceļubūves mašīnas” definīcijai – pašgājējmašīnas, kas konstruētas ceļu būvniecības, kopšanas un uzturēšanas darbu veikšanai, būvniecības un celtniecības darbu veikšanai un karjeru darbu veikšanai un meliorācijas darbiem. Ņemot vērā iepriekš minēto, 2018. gada 31. augustā stājās spēkā Ministru kabineta 2018. gada 28. augusta noteikumi Nr. 550 “Grozījumi Ministru kabineta 2017. gada 6. jūnija noteikumos Nr. 313 “Traktortehnikas un tās piekabes reģistrācijas noteikumi””, kas paredz, ka saskaņā ar 1. pielikuma 8. punktu apakšgrupa “Pašizgāzējs (dampers)” ir iekļauts grupā “Ceļubūves mašīnas”. Tā kā pašizgāzējs (dampers) līdz 2018.gada 1. septembrim atradās grupā “Speciālā pašgājējmašīna”, to varēja vadīt ar:   1. kategorijas “Cita pašgājēja tehnika” speciālās traktortehnikas vadītāja apliecību, kura izsniegta līdz 2009. gada 1. janvārim, vai 2. H kategorijas traktortehnikas vadītāja apliecību, ja apliecība izsniegta laikā no 2009. gada 1. janvāra līdz 2018. gada 31. augustam.   Noteikumi Nr.551 paredz, ka, apmainot kategorijas “Cita pašgājēja tehnika” speciālās traktortehnikas vadītāja apliecību un H kategorijas traktortehnikas vadītāja apliecību, šīs kategorijas pielīdzina TR2 kategorijai.  Lai iegūtu speciālās traktortehnikas vadītāja apliecību ar kategoriju “Cita pašgājēja tehnika” vai traktortehnikas vadītāja apliecību ar H kategoriju, vadīšanas eksāmenu varēja kārtot pēc izvēles ar jebkuru no grupas “Speciālā pašgājējmašīna” apakšgrupas traktortehniku (piemēram, pašizgāzēju (damperu), militāro pašgājējmašīnu, cauruļu licēju, celšanas pašgājējmašīnu vai citu speciālo pašgājējmašīnu).  Pēc aģentūras datiem, ir izsniegts ap 4000 vadītāja apliecību, kas ļauj vadīt speciālo pašgājējmašīnu. No tām ir izsniegtas ap 600 vadītāja apliecības, kas iegūtas, vadīšanas eksāmenu kārtojot ar pašizgāzēju (damperu).  No 2018. gada 1. septembra, apmainot vadītāja apliecību, kas iegūta, kārtojot vadīšanas eksāmenu ar pašizgāzēju (damperu), attiecīgā kategorija tiek pielīdzināta TR2 kategorijai, kas nedod tiesības vadīt pašizgāzēju (damperu). Tā kā pašizgāzējs (dampers) no 2018. gada 1. septembra ir iekļauts grupā “Ceļubūves mašīnas”, vadītājam, lai vadītu pašizgāzēju (dampers), ir nepieciešama TR4 kategorijas vadītāja apliecība.  Tādējādi ir izveidojusies situācija, ka vadītāja apliecību maiņas dēļ persona zaudē tiesības vadīt to traktortehniku, par kuru speciāli ir kārtojusi vadītāja apliecību un kuru līdz šim bijusi tiesīga vadīt.  Lai novērstu minētās nepilnības, noteikumu projekts paredz, ka līdz ar vadītāja apliecības maiņu kategorija “Cita pašgājēja tehnika” vai H kategorija tiks pielīdzināta TR4 kategorijai, ja vadīšanas eksāmens bija kārtots ar pašizgāzēju (damperu).  Aģentūras rīcībā ir visa nepieciešamā informācija, lai nodrošinātu atbilstošo kategoriju piešķiršanu personai.    Noteikuma projekta 14. punktā noteikts, ka personai pirms eksāmenu kārtošanas traktortehnikas vadītāja tiesību iegūšanai aģentūrā ir jāuzrāda derīga mācību reģistrācijas karte. Nosakot, ka mācību reģistrācijas kartei ir jābūt derīgai, tiek radīti skaidri nosacījumi personām. Saskaņā ar Ministru kabineta 2018. gada 11. septembra noteikumu Nr. 581 “Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācības procesa kontroles kārtību” 34. punktu eksāmenus traktortehnikas vadītāja tiesību iegūšanai persona aģentūrā var kārtot trīs gadus, skaitot no reģistrēšanas dienas izglītības iestādes mācību grupā.  Traktortehnikas vadītāja apliecības maiņa pirms to derīguma termiņa beigām notiek par maksu saskaņā ar Ministru kabineta 2018. gada 17. aprīļa noteikumos Nr. 225 “Valsts tehniskās uzraudzības aģentūras maksas pakalpojumu cenrādis” noteikto – 13,60 *euro*. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts tehniskās uzraudzības aģentūra |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz:   1. 400–600 personām, kuras ieguvušas tiesības vadīt speciālās pašgājējmašīnas grupas kategoriju, kārtojot vadīšanas eksāmenu ar pašizgāzēju (damperu); 2. 1140 personām, kuras līdz 2009. gada 1. janvārim iegūtās traktortehnikas vadītāja apliecības ar A kategoriju apmainīja laikā no 2009. gada 1. janvāra līdz 2009. gada 13. oktobrim, tādējādi zaudējot B kategoriju; 3. personām, kuras vēlas apmainīt ārvalstīs izdotu transportlīdzekļu vadītāja apliecību. |
| 2. | Tiesiskā regulējuma ietekme uz tautsaimniecību un administratīvo slogu | Personām nebūs jākārto eksāmeni TR4 kategorijas vadītāja apliecības saņemšanai, lai tās pēc vadītāja apliecības maiņas varētu turpināt vadīt pašizgāzēju (damperu). |
| 3. | Administratīvo izmaksu monetārs novērtējums | Lauksaimniecībā strādājošo vidējā darba samaksa stundā saskaņā ar CSP datiem ir 7,75 *euro*.  Valsts tehniskās uzraudzības aģentūrā strādājošo vidējā darba samaksa stundā ir 5,37 *euro*.   1. Noteikumu projekta 6. punkts – ārvalstīs izdotu transportlīdzekļu vadītāja apliecību apmaiņa:Iesnieguma iesniegšana   C = (7,75 x 2) x (15 x 1) = 232,5 *euro*   1. personu apliecinošu dokumentu iesniegšana kopijas izgatavošana 2. vadītāja apliecību iesniegšana kopijas izgatavošana 3. vadītāja apliecības apliecinātu tulkojumu valsts valodā iesniegšana   C = (7,75 x 0,01) x (15 x 1 x 3) = 3,48 *euro*   1. iesnieguma pieņemšana un reģistrēšana   C = (5,37 x 0,25) x (15 x 1) = 20,13 *euro*   1. kopiju sagatavošana   C = (5,37 x 0,03) x (15 x 1 x 2) = 4,83 *euro*  Administratīvās izmaksas personām, apmainot ārvalstīs izdotu transportlīdzekļu vadītāja apliecību – 235,98 *euro*.  Administratīvās izmaksas aģentūrai, apmainot ārvalstīs izdotu transportlīdzekļu vadītāja apliecību – 24,96 *euro* |
| 4. | Atbilstības izmaksu monetārs novērtējums | Noteikumu projekta 6. punkts – ārvalstīs izdotu transportlīdzekļu vadītāja apliecību tulkojumu valsts valodā, skaits – 15, tulkojumu izmaksas – 12 *euro*  Atbilstības izmaksas personām, lai nodrošinātu ārvalstīs izdotu transportlīdzekļu vadītāja apliecību tulkojumus – 15 x 12 = 180 *euro*. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana.  Noteikumu projekta izstrādes laikā notikušas konsultācijas ar biedrību „Latvijas Ceļu būvētājs”. |
| 2. | Sabiedrības līdzdalība projekta izstrādē | Informācija par noteikumu projektu no 2018. gada 23. novembra līdz 30. novembrim bija ievietota Zemkopības ministrijas tīmekļvietnes [www.zm.gov.lv](http://www.zm.gov.lv) sadaļā „Sabiedriskā apspriešana”.  Noteikumu projekts elektroniski tika nosūtīts saskaņošanai Lauksaimniecības tehnikas ražotāju un tirgotāju asociācijai, Zemnieku saeimai un Lauksaimnieku organizāciju sadarbības padomei. |
| 3. | Sabiedrības līdzdalības rezultāti | Par tīmekļvietnē [www.zm.gov.lv](http://www.zm.gov.lv) ievietoto noteikumu projektu netika saņemti iebildumi vai priekšlikumi.  Saskaņošanas laikā iebildumi no sabiedrības pārstāvjiem un nevalstiskajām organizācijām netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts tehniskās uzraudzības aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Bumbuls 67027184

[adris.bumbuls@zm.gov.lv](mailto:adris.bumbuls@zm.gov.lv)